苏轼
次韵王定国南迁回见寄
土晕铜花蚀秋水，要须悍石相砻砥。
十年冰蘖战膏粱，万里烟波濯纨绮。
归来诗思转清激，百丈空潭数鲂鲤。
逝将桂浦撷兰荪，不记槐堂收剑履。
却思庾岭今何在，更说彭城真梦耳。
（来诗述彭城旧游。
）君知先竭是甘井，我愿得全如苦李。
妄心不复九回肠，至道终当三洗髓。
广陵阳羡何足较，（余买田阳羡，来诗以为不如广陵。
）只有无何真我里。
乐全老子今禅伯，（谓张安道也，定国其婿。
）掣电机锋不容拟。
心通岂复问云何，印可聊须答如是。
相逢为我话留滞，桃花春涨孤舟起。